
Előterjesztés
a Közgyűlés részére
Tisztelt Közgyűlés!
A megyei önkormányzatok és a Fővárosi Önkormányzat számára a területfejlesztésről és területrendezésről szóló 1996. évi XXI. törvény (továbbiakban: törvény) 11. §-a előírja a fővárosi területfejlesztési koncepció és fővárosi területfejlesztési program (együttesen továbbiakban területfejlesztési dokumentumok) készítését és Fővárosi Közgyűlés által történő elfogadását. 
A területfejlesztési dokumentumok készítésével kapcsolatos aktuális feladatok elsősorban a 2021-2027 közötti uniós programozási időszak tervezéséhez, kiemelten a területfejlesztési tervezéshez kapcsolódnak. A területfejlesztési tervezés fő célja, hogy a területi szereplők kijelöljék a legfontosabb területfejlesztési irányaikat, céljaikat, amelyek alapján megfogalmazott beruházások megvalósításához forrásokat biztosíthatnak a területi operatív program, az ágazati operatív programok, hazai költségvetési forrás vagy egyéb források. 
A 2021-2027-es tervezési időszakra szóló területfejlesztési dokumentumok felépítésére, tartalmára és a tervezés ütemezésére a Pénzügyminisztérium 2020. szeptember végén és október elején egy-egy útmutatót adott ki, és küldött meg az Önkormányzatok részére Útmutató a megyei önkormányzatok, a főváros és a kiemelt térségi fejlesztési tanácsok számára a 2021-2027 közötti tervezési időszakra, valamint a területfejlesztési koncepciók felülvizsgálatához, módosításához; és az Útmutató a megyei önkormányzatok, a főváros és a kiemelt térségi fejlesztési tanácsok számára a területfejlesztési program elkészítéséhez címmel. Az útmutatók a tervezéshez nagyon szoros munkatempót és részteljesítési határidőket határoznak meg, egyúttal rögzítik, hogy a dokumentumok jogszabályban rögzített társadalmi és minisztériumi egyeztetési eljárásának lefolytatását követő elkészítésének végteljesítési határideje: 2021. március 19.  
A Fővárosi Önkormányzat megkezdte ezen feladatok ellátást a közfeladatot ellátó BFVT Kft. közreműködésével. A munkafolyamat két részre bontható: a 2014-ben kidolgozott területfejlesztési koncepció felülvizsgálatára és új területfejlesztési program készítésére.  Ennek megfelelően jelen előterjesztés keretében ismertetésre kerül a 2014. évben készített, 2030-ig szóló Budapest Területfejlesztési Koncepció felülvizsgálatának eredménye és a 2021-2027-es uniós tervezési időszakra szóló Fővárosi Területfejlesztési Program társadalmi egyeztetési anyaga.

Budapest Területfejlesztési Koncepció felülvizsgálata
A Pénzügyminisztérium által kiadott, Útmutató a megyei önkormányzatok, a főváros és a kiemelt térségi fejlesztési tanácsok számára a 2021-2027 közötti tervezési időszakra, valamint a területfejlesztési koncepciók felülvizsgálatához, módosításához c. dokumentumban foglaltak szerint készült el a 1213/2014. (VI. 30.) Főv. Kgy. határozattal elfogadott, átfogó céljait tekintve 2030-ig érvényes Budapest Területfejlesztési Koncepció (továbbiakban: koncepció) felülvizsgálata (1. sz. melléklet). A felülvizsgálat alapján megállapítható, hogy a koncepció fejlesztésének elvei, átfogó - és stratégiai céljai, mint a 

1. Kezdeményező, együttműködő város- és térségfejlesztés 
2. Tudásalapú, versenyképes, innovatív és „zöld” gazdaság 
3. Partnerség – a jövő közös tervezése, összehangolt fejlesztések budapesten és a várostérségben 
4. A nemzetközi szerepkör erősítése a térségi pozíció kihasználásával 
5. Hatékony városszerkezet – kompakt város 
6. A környezeti erőforrások védelme és fenntartható használata, a természeti értékek és a táji örökség megőrzése 
7. Budapest komplex szerepkörének megfelelő közlekedési rendszer megteremtése 
8. Befogadó, támogató, aktív társadalom 
9. Rugalmas és korszerű lakásstruktúra kialakítása 

továbbra is fontos, elérendő célok, ezért azok érvényben tartása, továbbra is indokolt és szükségszerű marad. A koncepcióban foglaltak összehangban vannak a Főváros további településfejlesztési és szakpolitikai anyagaival, így a dokumentum szakmai tartalmában való változtatás szükségessége nem fogalmazódott meg. Egyedül a koncepció bevezetője tartalmaz olyan megállapításokat, melyek a dokumentum készítésének idejében releváns információkat tartalmaztak, de mára okafogyottá váltak (ilyenek a 2014-20-as tervezési ciklusra vonatkozó megállapítások), azonban ezek érdemben nem befolyásolják a koncepció – 2030-ig érvényesnek tekintett – megállapításait. Mindezek alapján a 1213/2014. (VI. 30.) Főv. Kgy. határozattal elfogadott Budapest Területfejlesztési Koncepciója hatályának fenntartása indokolt.


Budapest Területfejlesztési Program
A Fővárosi Önkormányzat 215/2015. (II. 25.) Főv. Kgy. határozattal fogadta el a jelenleg is hatályos Fővárosi Területfejlesztési Programot. Tekintettel arra, hogy ennek a dokumentumnak az időtávja 2020-ig szól, a 2021-2027-es időszakra vonatkozóan új területfejlesztési program (továbbiakban: Program) készítése válik szükségessé. 
Összhangban a területfejlesztési koncepció, a területfejlesztési program és a területrendezési terv tartalmi követelményeiről, valamint illeszkedésük, kidolgozásuk, egyeztetésük, elfogadásuk és közzétételük részletes szabályairól szóló 218/2009. Korm. rendelettel és a Pénzügyminisztérium által kiadott útmutatóval, a Program tervezésének első ütemében a társadalmi egyeztetési anyagról kell döntést hozni. Ennek a döntésnek 2020. decemberig szükséges megszületnie annak érdekében, hogy a végteljesítési határidő tartható legyen.  

A kidolgozásra került Program jelen előterjesztés 2. mellékletében megtalálható tervezetének stratégia célrendszere és a beavatkozási területekként meghatározott prioritásai szorosan kapcsolódnak az Európai Unió 2021-2027-es ciklusának céljaihoz és alkalmazandó elveihez. Ezek alapján a Főváros 2021-27-es időszakra szóló területfejlesztési prioritásai:
1. Hatékony és fenntartható erőforrás-gazdálkodás,
2. Klíma változáshoz való alkalmazkodás,
3. Alacsony kibocsátású városi mobilitás,
4. Esélyteremtő szolgáltatások,
5. Versenyképes, okos gazdaság.
Az egyes prioritásokhoz fejezetenként tervezett intézkedések, ágazati fejlesztési igények, európai uniós szakpolitikai és egyedi célkitűzések, indikátorok, indikativ forrásallokáció és a megvalósításban közreműködő szereplők kerülnek nevesítésre.

A Program társadalmi egyeztetési anyagának egyeztetéseit követően, a véglegesített dokumentum jóváhagyásáról tervezetten 2021. februárban dönthet a Fővárosi Közgyűlés. 
 
BFVT Kft. közfeladat-ellátás feltételeiről szóló megállapodása
A BFVT Kft. a rendelkezésére álló erőforrásaihoz mérten (Budapest Főváros Önkormányzata Közgyűlésének 9/2020. (II. 29.) önkormányzati rendelete alapján a BFVT Kft. 2020. évi módosított előirányzata bruttó 595 000 ezer Ft) megkezdte az új területfejlesztési dokumentumok tervezésének előkészítését, azonban tekintettel a Pénzügyminisztérium által elvárt szoros határidőre, az csak megfeszítetten, altervező bevonásával tud megvalósulni, ami többletköltséget generál. A munka további fázisainak kidolgozására, egyeztetési eljárások lezárására a jelen szerződése adta korlátok már nem adnak további lehetőséget, míg az egyes munkafázisok jövő évre történő esetleges elcsúsztatása az elvárt határidő túllépését eredményezik. Ezért a kötelező területfejlesztési feladatok ellátásához a közfeladatot ellátó BFVT Kft. számára 2020. évben bruttó 7 620 ezer Ft többletfedezet biztosítása szükséges. 
A Fővárosi Közgyűlés a területfejlesztési feladatok ellátására a fedezetet a „930001 Általános tartalék” kiadási cím, azon belül tartalékok előirányzatának 7 620 ezer Ft-os csökkentésével, és ezzel egyidejűleg a „821901 BFVT Kft. közszolgáltatások” cím kiadási, azon belül dologi kiadások (több dologi kiadás) előirányzatának 7 620 ezer Ft-tal történő megemelésével biztosítja.
Az idei évi fedezet biztosításához a közfeladat-ellátás feltételeiről szóló megállapodásuk módosítása szükséges, a tervezési munka folytatása, és a Pénzügyminisztérium által elvárt teljesítési határidő biztosítása érdekében.


Határozati javaslat
A Fővárosi Közgyűlés úgy dönt, hogy:

a 1213/2014. (VI. 30.) Főv. Kgy. határozattal jóváhagyott, időtávlatában 2030-ig szóló Budapest Területfejlesztési Koncepciót, a felülvizsgálat alapján változatlan tartalommal fenntartja.

határidő:	azonnal
felelős: 	Karácsony Gergely főpolgármester

[bookmark: _GoBack]egyetért a 2021-2027-es időszakra szóló Fővárosi Területfejlesztési Program tervezetének a jelen előtrejesztés 2. sz. mellékletét képező egyeztetési dokumentum szerinti tartalmával, amelyet széles körű szakmai- és társadalmi egyeztetésre bocsát.

határidő:	azonnal
felelős: 	Karácsony Gergely főpolgármester

a területfejlesztési feladatok ellátásához a közfeladatot ellátó BFVT Kft. számára 2020. évben bruttó 7 620 ezer Ft fedezetet biztosít.
határidő:	azonnal
felelős: 	Karácsony Gergely főpolgármester


a területfejlesztési feladatok ellátására a fedezetet a „930001 Általános tartalék” kiadási cím, azon belül tartalékok előirányzatának 7 620 ezer Ft-os csökkentésével, és ezzel egyidejűleg a „821901 BFVT Kft. közszolgáltatások” cím kiadási, azon belül dologi kiadások (több dologi kiadás) előirányzatának 7 620 ezer Ft-tal történő megemelésével biztosítja.
határidő:	azonnal
felelős: 	Karácsony Gergely főpolgármester

felkéri a Főpolgármestert, hogy az előirányzat-módosításra vonatkozó döntést vezesse át a költségvetési rendeleten.
határidő:	a költségvetési rendelet soron következő módosítása
felelős: 	Karácsony Gergely főpolgármester

[bookmark: _Hlk58338796]jóváhagyja a Fővárosi Önkormányzat és a BFVT Kft. közötti, Közfeladat-ellátás feltételeiről szóló Megállapodás 7. számú módosításának megkötését az előterjesztés 3. sz. melléklete szerinti tartalommal és felkéri a főpolgármestert, hogy azt Budapest Főváros Önkormányzata képviseletében eljárva írja alá.

határidő:	15 napon belül
felelős: 	Karácsony Gergely főpolgármester
Határozathozatal módja:
[bookmark: _Hlk58338817]1.,2.,5.,6. egyszerű többség
3.,4. minősitett többség

Budapest, 2020. december

Karácsony Gergely
Főpolgármester



	[bookmark: _Hlk58341439]Láttam:

	dr. Számadó Tamás
főjegyző





mellékletek:
1. Budapest Területfejlesztési Koncepció ((1213/2014. (VI.30.) Főv. Kgy. határozattal elfogadott anyagának) felülvizsgálata
2. Fővárosi Területfejlesztési Program társadalmi egyeztetési anyaga
3. Fővárosi Önkormányzat és a BFVT Kft. közötti Közfeladat-ellátás feltételeiről szóló Megállapodás 7. módosítása

